|  |  |  |
| --- | --- | --- |
|  |  | **«БЕКІТЕМІН»**Қазақстан Республикасының Ұлттық экономика министрлігіҚоғамдық кеңесінің Төралқа төрағасы \_\_\_\_\_\_\_\_\_\_\_\_ А.Т. Чукин2022 жылғы 17 қараша |

**Қазақстан Республикасы Ұлттық экономика министрлігінің**

**Қоғамдық кеңесі туралы ереже**

Астана қ., 2022 ж.

 Қазақстан Республикасының

 Ұлттық экономика министрлігі

 Қоғамдық кеңесінің

2022 жылғы 17 қарашадағы

отырысында бекітілді

**Қазақстан Республикасы Ұлттық экономика министрлігінің**

**Қоғамдық кеңесі туралы ереже**

**1-тарау. Жалпы ережелер**

1. Осы Қазақстан Республикасы Ұлттық экономика министрлігінің Қоғамдық кеңесі туралы ереже (бұдан әрі – Ереже) «Қоғамдық кеңестер туралы» Қазақстан Республикасы Заңының (бұдан әрі – Заң) 5-бабы
1-тармағының 7-1) тармақшасына сәйкес әзірленді.

2. Қазақстан Республикасы Ұлттық экономика министрлігінің Қоғамдық кеңесі (бұдан әрі – Қоғамдық кеңес) Қазақстан Республикасының Ұлттық экономика министрлігі (бұдан әрі – Министрлік) коммерциялық емес ұйымдармен, азаматтармен бірлесіп құратын консультативтік-кеңесші, байқау органы болып табылады.

3. Қоғамдық кеңес халық алдында есеп беретін мемлекет қалыптастыру жөніндегі мемлекеттік саясатты іске асыру үшін Министрліктің азаматтық қоғаммен өзара іс-қимылын қамтамасыз етеді.

4. Қоғамдық кеңес өз қызметінде Қазақстан Республикасының Конституциясын, Заңын, Қазақстан Республикасы Президентінің, Қазақстан Республикасы Үкіметінің актілері мен Қазақстан Республикасы Ақпарат және қоғамдық даму министрінің 2021 жылғы 26 ақпандағы
№ 69 бұйрығымен бекітілген Қоғамдық кеңес туралы үлгілік ережені (бұдан әрі – Үлгілік ереже), сондай-ақ осы Ережені басшылыққа алады.

**2-тарау. Қоғамдық кеңестің мақсаттары мен міндеттері**

5. Қоғамдық кеңес қызметінің мақсаты қоғамдық маңызы бар мәселелер бойынша азаматтық қоғамның пікірін білдіру болып табылады.

6. Қоғамдық кеңестің міндеттері:

1) азаматтық қоғамның мүдделерін білдіру және шешімдерді талқылау және қабылдау кезінде жұртшылықтың пікірін ескеру;

2) Министрліктің азаматтық қоғаммен өзара іс-қимылын дамыту;

3) қоғамдық бақылауды ұйымдастыру және Министрлік қызметінің ашықтығын қамтамасыз ету болып табылады.

**3-тарау. Қоғамдық кеңес қызметінің қағидаттары**

7. Қоғамдық кеңес өз қызметін мынадай:

1) тәуелсіздік;

2) өз мүшелерінің қоғамдық негіздегі қызметі;

3) дербестік;

4) еріктілік;

5) жариялылық қағидаттары негізінде жүзеге асырады.

**4-тарау. Қоғамдық кеңестің өкілеттіктері**

8. Қоғамдық кеңестің өкілеттіктеріне мыналар:

1) бюджеттік бағдарламалар әкімшісінің бюджеттік бағдарламаларының жобаларын, бағдарламалық құжаттардың, оның ішінде мемлекеттік жоспарлау жүйесі құжаттарының жобаларын талқылау;

2) бюджеттік бағдарламалар әкімшісінің бюджеттік бағдарламаларының, бағдарламалық құжаттардың, оның ішінде мемлекеттік жоспарлау жүйесінің құжаттары жобаларының орындалуын талқылау;

3) Министрліктің есептерін нысаналы индикаторларға қол жеткізуі туралы талқылау;

4) бюджеттік бағдарламалар әкімшісінің бюджеттік бағдарламаларды іске асыру туралы, түсімдер жоспарларының орындалуы және тауарларды (жұмыстарды, көрсетілетін қызметтерді) өткізуден түскен ақша шығыстары туралы, қайырымдылықтан түскен ақшаның түсімдері мен жұмсалуы туралы есептерін талқылау;

5) қоғамдық кеңестер құрылған квазимемлекеттік сектор субъектілерін қоспағанда, мемлекеттік кәсіпорындардың, мемлекет бақылайтын акционерлік қоғамдар мен жауапкершілігі шектеулі серіктестіктердің даму жоспарларының іске асырылуын мониторингтеу нәтижелері туралы есептерді талқылау;

6) «Құқықтық актілер туралы» Қазақстан Республикасының Заңына сәйкес азаматтардың құқықтарына, бостандықтары мен міндеттеріне қатысты нормативтік құқықтық актілердің жобаларын әзірлеуге және талқылауға қатысу;

7) Министрлік қызметінің тиісті саласының қоғамдық маңызы бар мәселелері бойынша, оның ішінде мемлекеттік басқаруды жетілдіру және Үлгілік ережеге сәйкес мемлекеттік қызметшілердің қызметтік әдеп нормаларын сақтауын қоса алғанда, Министрліктің жұмысының ашықтығын ұйымдастыру мәселелері бойынша жеке және заңды тұлғалардың өтініштерін қарау;

8) Қазақстан Республикасының заңнамасын жетілдіру жөніндегі ұсыныстарды әзірлеу және мемлекеттік органдарға енгізу;

9) Қоғамдық кеңес туралы ережені бекіту;

10) Заңда көзделген нысандарда қоғамдық бақылауды жүзеге асыру;

11) қызмет бағыттары бойынша комиссиялар құру жатады.

9. Осы Ереженің 8-тармағының 2), 3), 4), 5), 8) және
10) тармақшаларында көзделген өкілеттіктерді орындау қорытындылары бойынша Қоғамдық кеңес Министрлікке ұсынымдар енгізеді, ол бір айдың ішінде, ал 1) тармақша бойынша он жұмыс күні ішінде Қазақстан Республикасының заңнамасында көзделген шешімдерді қабылдайды және (немесе) Министрліктің уәкілетті өкілі не оны алмастыратын адам қол қоятын дәлелді жауап береді.

Қоғамдық кеңес осы ереженің 8-тармағының 6) тармақшасы бойынша нормативтік құқықтық актінің жобасына қоса берілетін ұсынымдарды енгізеді.

 «Құқықтық актілер туралы» Қазақстан Республикасының Заңы
20-бабының 2-тармағына сәйкес азаматтардың құқықтарын, бостандықтары мен міндеттерін қозғайтын нормативтік құқықтық актінің жобасы бойынша ұсынымдар ұсыну үшін белгіленетін мерзім он жұмыс күнінен кем болмауға тиіс, ал заң жобалары бойынша – Қоғамдық кеңес Министрліктен оларды ашық нормативтік құқықтық актілердің интернет-порталында орналастыру туралы хабарлама алған сәттен бастап он бес жұмыс күнінен кем болмауға тиіс.

Азаматтардың құқықтарын, бостандықтары мен міндеттерін қозғайтын нормативтік құқықтық актілердің жобаларын қарауды Үлгілік ережеде көзделген тәртіппен Қоғамдық кеңес жүзеге асырады

Қоғамдық кеңес мемлекеттік орган белгілеген мерзімде ұсынымдар бермеген жағдайда нормативтік құқықтық актінің жобасы ескертулерсіз келісілді деп есептеледі.

**5-тарау. Қоғамдық кеңесті қалыптастыру**

**және Қоғамдық кеңес мүшелігіне кандидаттарға қойылатын талаптар**

10. Қоғамдық кеңестің құрамын Қоғамдық кеңесті қалыптастыру жөніндегі жұмыс тобы Заңда және Үлгілік ережеде белгіленген тәртіппен мемлекеттік органдар өкілдерінің қатарынан және конкурстық негізде – коммерциялық емес ұйымдар өкілдерінің, азаматтардың қатарынан қалыптастырады.

Қоғамдық кеңес мүшелігіне кандидаттарға Заңның 10-бабында белгіленген талаптар қолданылады.

**6-тарау. Қоғамдық кеңестің ұйымдық құрылымы, оның төралқасының, төрағасы мен хатшысының өкілеттіктері**

11. Отырыс Қоғамдық кеңестің жоғарғы органы болып табылады. Қоғамдық кеңестің бірінші отырысы Министрліктің уәкілетті өкілі Қоғамдық кеңестің құрамын бекіткен кезден бастап күнтізбелік он күннен кешіктірілмей өткізіледі.

12. Қоғамдық кеңестің қызметіне басшылықты жедел жүзеге асыру үшін оның отырыстары арасындағы кезеңде Қоғамдық кеңестің төралқасы сайланады. Қоғамдық кеңес төралқасының құрамына осы Ереженің қосымшасына сәйкес Қоғамдық кеңестің төрағасы, қатысуымен Қоғамдық кеңес құрылған Министрліктің уәкілетті өкілі, комиссия төрағалары, Қоғамдық кеңестің жекелеген мүшелері кіреді.

Қоғамдық кеңес төралқасының отырыстарына осы Қоғамдық кеңестің мүшелері болып табылмайтын Қазақстан Республикасы Парламентінің депутаттары қатыса алады.

13. Қоғамдық кеңестің төралқасы:

1) Қоғамдық кеңес комиссияларының жұмысын үйлестіреді;

2) Қоғамдық кеңестің отырыстарын өткізуге дайындықты ұйымдастырады;

3) Қоғамдық кеңестің қызметін ұйымдастырушылық және ақпараттық қолдауды қамтамасыз етеді;

4) Қоғамдық кеңес ұсынымдарының орындалуын мониторингтеуді жүзеге асырады.

14. Қоғамдық кеңестің төрағасы:

1) Қоғамдық кеңестің қызметін ұйымдастырады;

2) отырыстарда төрағалық етеді;

3) Қоғамдық кеңес атынан құжаттарға қол қояды;

4) Қоғамдық кеңестің шешімдерін іске асыру жөніндегі қызметті үйлестіреді;

5) Министрліктің отырыстарына кеңесте дауыс беру құқығымен қатысады;

6) өзі болмаған уақытта төрағаның міндеттерін атқаруды Қоғамдық кеңес төралқасы мүшелерінің біріне береді.

15. Қоғамдық кеңестің хатшысы:

1) Қоғамдық кеңес отырыстарын дайындаудың және өткізудің ұйымдастырушылық мәселелерін шешуді қамтамасыз етеді;

2) Қоғамдық кеңесте іс жүргізуді ұйымдастырады және жүргізеді, сондай-ақ Қоғамдық кеңес шешімдерінің орындалу мерзімдеріне бақылау жасайды.

Қоғамдық кеңестің хатшысы Қоғамдық кеңестің мүшесі болып табылмайды.

**7-тарау. Қоғамдық кеңестің қызметін ұйымдастыру**

16. Қоғамдық кеңес жұмысының негізгі нысаны отырыстар болып табылады. Қоғамдық кеңестің отырысы оның мүшелерінің жалпы санының кемінде үштен екісі қатысқан кезде заңды деп есептеледі.

Қоғамдық кеңестің отырыстарын бейнеконференц байланыс режимінде, сондай-ақ сырттай нысанда өткізуге жол беріледі.

17. Қоғамдық кеңестің отырыстары ашық болып табылады.

18. Қоғамдық кеңестің отырыстарына қажет болған кезде мүдделі мемлекеттік органдардың, жергілікті мемлекеттік басқару органдарының, квазимемлекеттік сектор субъектілерінің, бұқаралық ақпарат құралдарының, ғылыми, кәсіподақ және басқа да ұйымдардың өкілдері, сондай-ақ сарапшылар мен өзге де мамандар шақырылады.

19. Қоғамдық кеңестің отырыстары Министрліктің уәкілетті өкілінің және Қоғамдық кеңес төрағасының шешімі бойынша өткізіледі.

Отырыстар өткізудің өзге де мәселелері Қоғамдық кеңестің шешімімен айқындалады.

20. Сырттай дауыс беру Министрліктің уәкілетті өкілінің және Қоғамдық кеңес төрағасының шешімі бойынша электрондық түрде өткізіледі, олар бойынша дауыс беру қажетті талаптарды сақтай отырып, электрондық жеткізгіштердің көмегімен жүзеге асырылады.

Қоғамдық кеңес мүшелерінің сырттай дауыс беру мерзімі 1 (бір) сағаттан кем болмауға және дауыс беруге арналған жоба материалдары жіберілген күннен бастап 1 (бір) жұмыс күнінен аспауға тиіс.

Сырттай дауыс беру мерзімі аяқталғанға дейін Қоғамдық кеңес мүшелері өз шешімдері туралы хабарлайды.

Көрсетілген мерзімде жауап болмаған жағдайда, Қоғамдық кеңес мүшесі жобаны қабылдауға дауыс берді деп есептеледі.

Дауыс беруді Қоғамдық кеңес мүшелері ауыстыру құқығынсыз жүзеге асырады.

Егер жоба бойынша дауыс беруге қатысатын Қоғамдық кеңес мүшелерінің жалпы санының көпшілігі дауыс берсе, сырттай дауыс беру өткізілді деп есептеледі.

21. Қазақстан Республикасы Ұлттық экономика министрінің және Қоғамдық кеңес төрағасының қалауы бойынша олардың қарауына шығарылған мәселелер бойынша сырттай дауыс беру арқылы шешімдер қабылдау мүмкін болады. Сырттай дауыс беру Қоғамдық кеңестің отырысы өткізілмей жүргізіледі.

Егер Қоғамдық кеңестің төрағасы өзгеше мерзім белгілемесе, Қоғамдық кеңес хатшысы сырттай дауыс беруге арналған бюллетеньді Қоғамдық кеңес мүшелеріне сырттай дауыс беруге арналған дауыстарды санау күніне дейін 5 (бес) жұмыс күнінен кешіктірмей оны өткізу туралы хабарламамен жіберуге тиіс.

Құжаттарды алдын ала зерделеуді талап етпейтін мәселелер бойынша бюллетень кеңес мүшелеріне дауыстарды санау күніне дейін 3 (үш) жұмыс күнінен кешіктірілмей жіберілуі мүмкін.

Сырттай дауыс беруге арналған бюллетень және өзге де ақпарат (материалдар) Қоғамдық кеңес мүшелеріне пошта, электрондық немесе өзге де байланыс арқылы жіберілуге немесе жеке табыс етілуге тиіс.

Бюллетеньдер субъектінің орналасқан жері бойынша дауыс берудің соңғы күніндегі 16 сағат 30 минуттан кешіктірілмей ұсынылуға тиіс.

Сырттай дауыс беру арқылы шешім Қоғамдық кеңестің төрағасы қол қоятын шешім түрінде жазбаша түрде ресімделеді және мыналарды қамтуға тиіс:

1) субъектінің атауы және орналасқан жері;

2) сырттай отырыс шешімінің жазбаша ресімделген күні мен орны;

3) кеңестің құрамы туралы мәліметтер;

4) отырысты шақыруды жүзеге асырған адамның (органның) көрсетілуі;

5) отырыстың күн тәртібі;

6) шешім қабылдау үшін кворумның болуы немесе болмауы туралы жазба;

7) күн тәртібіндегі әрбір мәселе бойынша дауыс беру қорытындылары және қабылданған шешім;

8) өзге де мәліметтер.

Қоғамдық кеңес хатшысы Қоғамдық кеңес сырттай дауыс беру арқылы қабылдаған шешімдерді және сырттай дауыс беру қорытындыларын Қоғамдық кеңес мүшелеріне шешімге қол қойылған күннен бастап күнтізбелік 10 күннен кешіктірілмейтін мерзімде жібереді.

22. Қоғамдық кеңестің қызметін ұйымдастырушылық қамтамасыз етуді Министрлік жүзеге асырады.

Қазақстан Республикасы Ұлттық экономика министрі Қоғамдық кеңес төрағасымен келісу бойынша Қоғамдық кеңес хатшысының міндеттерін Қазақстан Республикасының еңбек заңнамасына сәйкес еңбек шарты бойынша тартылатын жұмыскерге жүктейді.

**8-тарау. Қоғамдық кеңес жұмысының жариялылығы**

23. Қоғамдық кеңес халықты:

1) өзінің азаматтық қоғаммен және мемлекеттік органдармен,
сондай-ақ квазимемлекеттік сектор субъектілерімен өзара іс-қимыл жасау нәтижелері;

2) Қоғамдық кеңестің құрамы;

3) отырыстардың күн тәртібі;

4) қабылданған шешімдер;

5) қоғамдық маңызы бар басқа да мәселелер туралы хабардар етеді.

24. Ақпарат бұқаралық ақпарат құралдарында жарияланады және (немесе) тиісті интернет-ресурстарда орналастырылады.

9-тарау. Қоғамдық кеңес мүшелері өкілеттіктерінің тоқтатылуы, Қоғамдық кеңес қызметінің тоқтатылуы

25. Қоғамдық кеңес мүшелері өкілеттіктерінің тоқтатылуы, Қоғамдық кеңес қызметінің тоқтатылуы Заңда белгіленген тәртіппен жүзеге асырылады.